Kortere vei til flyene
Speed-båndet er spesialutviklet for flyplasser, tog- og metrostasjoner, og skal sørge for raskere og mer effektiv passasjerforflytning. Ny teknologi gjør at rullebåndene kan komme opp i en fart på 3,3 meter i sekundet - uten at du skal behøve å risikere livet når du hopper av og på båndet.Store flyplasser med lange avstander er skadelig for reiselysten. Med «gate 99» laaangt der borte et sted, og bare minutter til flyavgang, kan verden virke vond og lei. Men redningen er altså nær. Superraske rullebånd har vært testet ut før - blant annet på metrostasjonen Montparnasse i Paris - men resulterte i skader fordi folk falt og slo seg idet de skulle entre båndet eller hoppe av i stor fart. Hurtig-båndet i Paris ble raskt stengt. Men den tyske fabrikanten Thyssen Krupp, som har utviklet rullebåndet mener nå de har løst problemet ved å utvikle et raskt rullebånd (ACCEL) der farten akselererer etter at du har gått på båndet - akkurat som det bremser opp før du skal stige av. For fotgjengeren skal det føles akkurat som før å gå inn på speed-båndet.Prototyper på det nye superraske rullebåndet skal ha vært prøvd ut i Shanghai (Transrapid) og på Pearson-flyplassen i Toronto. Teknologien er revolusjonerende - og skal angivelig kutte tidsbruken for en flypassasjer fra venteområdet til fly-gaten med opptil 2/3, skriver Financial Times. Ifølge produsenten vil de nye raske rullebåndene minimere bruken av shuttlebusser på mange internasjonale flyplasser - og sånn sett være besparende for lufthavnene. Avisen sammenligner teknologiutviklingen for rullebånd med biler, og slår fast at tiden har stått stille på rullebånd-fronten i mange år. Det nye ACCEL-rullefortauet fra de tyske ingeniørene kommer derfor som en lenge etterlengtet forbedring i reisemarkedet - et fremskritt som vil glede millioner av fly-, tog- og metro-reisende over hele verden, skriver FT.Men ikke på Oslo Lufthavn. Der har man fjernet rullebånd i avgangshallen for å frigjøre plass til servering og kommersielle områder. Heller ikke i nye «Terminal nord», som skal stå ferdig i 2017, er det lagt opp til rullebånd av den nye raske typen: - Vi har ikke vurdert den nye typen rullefortau her på Oslo Lufthavn. De rullefortauene vi har er såpass korte, at det ikke vil ha noen større effekt å bytte dem ut, forklarer OSL-talsmann Lasse A. Vangstein til VG. - Om det i fremtiden skal planlegges for lengre rullefortau enn dagens løsninger, kan det nye, raske alternativet være noe å se nærmere på, legger han til. I den opprinnelige versjonen av denne saken sto det at rullebåndet kunne komme opp i en fart på 12,4 m/s. Det er ikke riktig.ThyssenKrupp
Flypassasjer som er lei av lang avstand mellom gatene, kan glede seg. Nye, raske rullebånd er på gang.